KIRJALLINEN KYSYMYS E-2312/02

esittäjä(t): Ria Oomen-Ruijten (PPE-DE) komissiolle

(25. heinäkuuta 2002)

Aihe: Matkailijoita uhkaava legionellabakteerin tartunta

On arvioitu, että legioonalaistautia aiheuttava legionellabakteeri tartuttaa kuluvan vuoden aikana 8001400 Euroopan unionin alueelta tulevaa matkailijaa. Olen kysynyt komissiolta kysymyksiä tästä asiasta kesästä 2000 lähtien. Kirjoitin yhdessä kollegojeni Corbeyn, Plooijin ja De Roon kanssa helmikuussa 2001 komission puheenjohtajalle Romano Prodille kirjeen epidemiologisen valvontaverkoston riittämättömästä toiminnasta ja komission puutteellisesta toiminnasta. Huhtikuussa 2001 saamassamme komission vastauksessa sanotaan, että komissio tarkastelee seuraavien kuukausien aikana verkostoa uudelleen ja ryhtyy tarvittaviin toimiin tiedottaakseen kansalaisille mahdollisimman tehokkaasti asiasta. Tällä hetkellä vaikuttaa siltä, että legionellabakteerin aiheuttamat tartunnat ovat

kaksinkertaistuneet viimeksi kuluneiden vuosien aikana ja että verkosto ei vieläkään toimi riittävän hyvin, sillä monet jäsenvaltiot eivät osallistu sen toimintaan, eivätkä toimita tarvittavia tietoja.

Voiko komissio ilmoittaa meille, mihin toimiin on ryhdytty ja aiotaan ryhtyä uudessa kansanterveyttä koskevassa ohjelmassa, jotta matkailijoiden tartunnat vältettäisiin mahdollisimman tehokkaasti?

David Byrnen komission puolesta antama vastaus

(3. lokakuuta 2002)

Komissio myöntää, että on tarpeen tarkkailla legioonalaistautitilannetta Euroopan kansalaisten ja varsinkin turistien joukossa. Siksi se rahoittaa edelleen EWGLIn (legionellan aiheuttamia tartuntoja käsittelevän eurooppalaisen työryhmän) hanketta välineenä, jonka avulla voidaan torjua legioonalaistautia Euroopassa.

Kirjallisessa kysymyksessänne viitataan komission huhtikuussa 2001 antamaan vastaukseen. Sittemmin komissio on tehnyt tiivistä yhteistyötä EWGLIn sekä tartuntatautien epidemiologisen seurannan ja valvonnan verkoston perustamisesta yhteisöön tehdyllä päätöksellä N:o 2119/98/EY perustetun komitean kanssa. Kaikki jäsenvaltiot osallistuvat nykyisin toimintaan omien viranomaistensa nimeämien yhteistyökumppaneiden kautta. Järjestelmän toimintamenettelyjä on muutettu, jotta maassa, jossa tartunta on tapahtunut, voidaan toteuttaa nopeita ja asianmukaisia kansanterveysalan toimia, kun tautiryppäästä on ilmoitettu. EWGLI on verkoston komitealta saamiensa lausuntojen pohjalta laatinut ohjeita, jotka koskevat riskinarviointia, ympäristötarkastusta, legionellan valvontaa ja ehkäisyä vesijärjestelmissä sekä tutkimus- ja valvontamenettelyjä, joita sovelletaan legioonalaistaudin puhjettua hotellissa tai muissa majoitustiloissa. Ohjeissa esitetään myös määritelmät ja menettelyt, joita sovelletaan raportointiin ja matkailijoiden legioonalaistautitapauksiin. Komissio tutkii parhaillaan, kuinka näitä periaatteita voidaan viedä eteenpäin.

Uudessa kansanterveysalan toimintaohjelmassa painotetaan valvontaa, varhaisvaroitusjärjestelmää ja oikea-aikaista reagointia. Ohjelmassa todetaan, että terveysuhkiin reagoiminen on olennainen kysymys. Ohjelma muodostaa perustan, jolta käsin voidaan lujittaa ja kehittää nykyistä tartuntatautien epidemiologisen seurannan ja valvonnan verkostoa. Tavoitteena on parantaa varhaisvaroitus- ja reagointijärjestelmää ja asettaa koordinoidusti käyttöön eurooppalaisia resursseja tautien puhkeamista koskeviin yhteisiin tutkimuksiin. Näin mahdollistetaan entistä ripeämmät valvontatoimet legioonalaistaudin ja muiden tartuntatautien tapauksessa.